CELEX: 32014R0078
Language: sk
Date: 2013-11-22 00:00:00
Title: Delegované nariadenie Komisie (EÚ) č. 78/2014 z  22. novembra 2013 , ktorým sa menia prílohy II a III k nariadeniu Európskeho parlamentu a Rady (EÚ) č. 1169/2011 o poskytovaní informácií o potravinách spotrebiteľom, pokiaľ ide o určité obilniny, ktoré spôsobujú alergie na potraviny s pridanými fytosterolmi, estermi fytosterolu, fytostanolmi alebo estermi fytostanolu alebo ich neznášanlivosť

30.1.2014   
            
            
               SK
            
            
               Úradný vestník Európskej únie
            
            
               L 27/7
            
         DELEGOVANÉ NARIADENIE KOMISIE (EÚ) č. 78/2014
   z 22. novembra 2013,
   ktorým sa menia prílohy II a III k nariadeniu Európskeho parlamentu a Rady (EÚ) č. 1169/2011 o poskytovaní informácií o potravinách spotrebiteľom, pokiaľ ide o určité obilniny, ktoré spôsobujú alergie na potraviny s pridanými fytosterolmi, estermi fytosterolu, fytostanolmi alebo estermi fytostanolu alebo ich neznášanlivosť
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1169/2011 z 25. októbra 2011 o poskytovaní informácií o potravinách spotrebiteľom (1), a najmä na jeho článok 10 ods. 2 a článok 21 ods. 2,
   keďže:
   
               (1)
            
            
               V prílohe II k nariadeniu (EÚ) č. 1169/2011 sa zriaďuje zoznam látok alebo výrobkov spôsobujúcich alergie alebo neznášanlivosť. V bode 1 prílohy II sa nachádza medzi iným „kamut“ a „špalda“. „Kamut“ je však ochranná známka typu pšenice bežne nazývaného „khorasan“ a špalda je takisto typ pšenice. „Pšenica khorasan“ a „pšenica špaldová“ by preto mali byť uvedené v bode 1 uvedenej prílohy ako typy pšenice.
            
         
               (2)
            
            
               V prílohe III k nariadeniu (EÚ) č. 1169/2011 sa stanovuje zoznam potravín, ktorých označenie musí obsahovať jeden alebo niekoľko ďalších údajov. V bode 5.1 uvedenej prílohy sa stanovuje, že označenie potravín alebo zložiek potravín s pridanými fytosterolmi, estermi fytosterolov, fytostanolmi alebo estermi fytostanolov musí obsahovať okrem iného údaj, že potravina je určená výlučne pre ľudí, ktorí si chcú znížiť hladinu cholesterolu v krvi.
            
         
               (3)
            
            
               Uvedený údaj v spojení so zdravotnými tvrdeniami povolenými pre uvedené potraviny alebo zložky potravín by mohol potenciálne viesť k tomu, že produkt budú používať aj spotrebitelia, ktorí si nemusia kontrolovať hladinu cholesterolu v krvi, a preto by sa mal tento údaj zmeniť. Takáto zmena by mala zohľadniť znenie pre uvedený údaj, ktoré je v súčasnosti stanovené v nariadení Komisie (ES) č. 608/2004 (2). Uvedené nariadenie bude zrušené a nahradené nariadením (EÚ) č. 1169/2011, a to od 13. decembra 2014.
            
         
               (4)
            
            
               Nariadenie (EÚ) č. 1169/2011 by sa preto malo zodpovedajúcim spôsobom zmeniť,
            
         PRIJALA TOTO NARIADENIE:
   Článok 1
   Úvodná veta bodu 1 prílohy II k nariadeniu (EÚ) č. 1169/2011 sa nahrádza takto:
   
               „1.
            
            
               Obilniny obsahujúce glutén (lepok), konkrétne: pšenica (napr. pšenica špaldová a pšenica khorasan), raž, jačmeň, ovos alebo ich hybridné odrody a výrobky z nich okrem:“.
            
         Článok 2
   V druhom stĺpci bodu 5.1 prílohy III k nariadeniu (EÚ) č. 1169/2011 sa bod 3 nahrádza takto:
   
               „3.
            
            
               tvrdenie, že výrobok nie je určený pre ľudí, ktorí si nemusia kontrolovať hladinu cholesterolu v krvi;“.
            
         Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 22. novembra 2013
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 304, 22.11.2011, s. 18.
   
      (2)  Nariadenie Komisie (ES) č. 608/2004 z 31. marca 2004, ktoré sa týka označovania potravín a potravinových prísad s pridanými fytosterolmi, fytosterolovými estermi, fytostanolmi a/alebo fytostanolovými estermi (Ú. v. EÚ L 97, 1.4.2004, s. 44).